PATVIRTINTA

 Gimnazijos direktoriaus

 2016 m. vasario 1 d.

 įsakymu Nr. V1- 07

 **ATLYGINIMO UŽ UGDYMĄ MARIJAMPOLĖS MARIJONŲ GIMNAZIJOJE**

**TVARKA**

**I. BENDROSIOS NUOSTATOS**

 1. Vadovaujantis 2011 m. kovo 17 d. Lietuvos Respublikos švietimo įstatymo pakeitimo įstatymo Nr. XI-1281 septintojo skirsnio 70 straipsnio 2 dalimi (,,Nevalstybinėje mokykloje atlyginimą už ugdymą, mokymą nustato mokyklos savininkas (dalyvių susirinkimas). Atlyginimas mokamas sutarties pagrindu“) bei Marijampolės marijonų gimnazijos savininko – Lietuvos marijonų provincijos vyresniojo 2015 m. rugsėjo 1 dienos dekretu „Dėl atlyginimo už ugdymą Marijampolės marijonų gimnazijoje dydžio nustatymo“ Marijampolės marijonų gimnazijoje (toliau – Gimnazija) ugdymas yra mokamas.

 2. Atlyginimo už ugdymą (toliau – Atlyginimas) dydis vieneriems mokslo metams:

 1-8 klasėms – 145 eurai;

I-IV gimnazijos klasėms – 116 eurų.

 3. Atlyginimas mokamas Mokymo sutarties pagrindu.

**II. ATLYGINIMO UŽ UGDYMĄ MOKĖJIMAS**

 4. Atlyginimas mokamas mokinių tėvų (globėjų/rūpintojų) už einamuosius mokslo metus.

 5. Atlyginimas mokamas už mokslo metus, jį dalijant į dvi lygias dalis:

 5.1. Atlyginimas už I-ąjį mokslo metų pusmetį turi būti sumokėtas iki sausio 31 d.

 5.2. Atlyginimas už II-ąjį mokslo metų pusmetį turi būti sumokėtas iki gegužės 31 d.

 5.3. Atlyginimas gali būti sumokamas iš anksto už abu pusmečius.

5.4. Atlyginimas gali būti mokamas kas mėnesį, tačiau visas Atlyginimas už mokslo metus turi būti sumokamas iki birželio 1 d.

 6. Atlyginimas mokamas pavedimu į VšĮ Marijonų akademinis dvasinio ugdymo centras (įmonės kodas 300617022) atsiskaitomąją sąskaitą: Nr. LT 72 7044 0600 0577 1757, AB SEB bankas.

 *Mokėjimo paskirtis: „\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ atlyginimas už ugdymą“.*

 (Mokinio vardas, pavardė, klasė)

**III. ATLYGINIMO UŽ UGDYMĄ KOMISIJA**

7. Atleidimo (sumažinimo) nuo Atlyginimo suteikimo klausimus svarsto Gimnazijos direktoriaus sudaryta ir patvirtinta *Atlyginimo už ugdymą* komisija – 3 tėvai (išrenka tėvų komitetas), 3 mokytojai (išrenka mokytojų taryba posėdžio metu) ir VšĮ Marijonų akademinio dvasinio ugdymo centro direktorius. Komisijai vadovauja pirmininkas – gimnazijos kapelionas. Pirmininkui negalint dalyvauti posėdyje, iš komisijos narių išrenkamas pirmininkas, kuris vadovauja posėdžiui.

*Atlyginimo už ugdymą komisija:*

7.1. suteikia lengvatą mokant už mokinio ugdymą Gimnazijoje;

7.2. visiškai atleidžia nuo Atlyginimo;

7.3. kai atleidžiama nuo Atlyginimo arba suteikiama Atlyginimo lengvata - siūlo tėvams (globėjams/rūpintojams) pasirinkti alternatyvą: dalyvauti talkose, padėti ruošti renginius, budėti Gimnazijos renginiuose.

8. Komisija šaukiama į posėdžius 2 kartus per mokslo metus – rugsėjo mėnesio pabaigoje ir vasario mėnesio pabaigoje.

9. Komisija neprivalo taikyti lengvatų ar atleisti nuo Atlyginimo.

**IV. ATLYGINIMO UŽ UGDYMĄ LENGVATOS**

 10. Mokinio tėvai (globėjai/rūpintojai) gali prašyti atleidimo nuo Atlyginimo už ugdymą Gimnazijoje dalinai arba visiškai, jei:

 10.1. vidutinės pajamos, tenkančios vienam šeimos nariui, yra mažesnės nei 1,5 valstybės remiamos pajamos (VRP) dydis\*;

 10.2. vaikų iki 18 metų ir asmenų, kurie mokosi dieninėse bendrojo lavinimo mokyklose ir kitų formaliojo švietimo įstaigų dieniniuose skyriuose, kol jiems sueis 24 metai (studentų), šeimoje yra trys ir daugiau vaikų;

10.3. Gimnazijoje mokosi du ir daugiau tos pačios šeimos vaikų;

10.4. mokinio šeima turi nenumatytų išlaidų nelaimės, šeimos nario invalidumo ar sunkios ligos atvejais;

 10.5. mokinys yra našlaitis, arba fiziškai neįgalus.

 11. 5-8 klasių mokinio tėvai (globėjai/rūpintojai) atleidžiami nuo Atlyginimo už ugdymą Gimnazijoje visiškai, jei mokinys mokosi puikiai, t.y. pusmečio įvertinimai - 10. Klasės auklėtoja pateikia pažymą apie mokinio I (iki vasario 20 d.) arba II (iki rugsėjo 20 d.) pusmečio įvertinimus. Gimnazija VŠĮ Marijonų akademiniam dvasinio ugdymo centrui pateikia vaikų sąrašą, kurie mokosi puikiai.

 12. I-IV gimnazijos klasių mokinio tėvai (globėjai/rūpintojai) atleidžiami nuo Atlyginimo už ugdymą Gimnazijoje visiškai, jei mokinys mokosi labai gerai ir puikiai, t.y. pusmečio įvertinimai - 9 ir 10. Klasės auklėtoja pateikia pažymą apie mokinio I (iki vasario 20 d.) arba II (iki rugsėjo 20 d.) pusmečio įvertinimus. Gimnazija VŠĮ Marijonų akademiniam dvasinio ugdymo centrui pateikia vaikų sąrašą, kurie mokosi labai gerai ir puikiai.

 13.Gimnazijos darbuotojų vaikams suteikiama 50 % Atlyginimo lengvata. Mokslo metų pradžioje VšĮ Marijonų akademiniam dvasinio ugdymo centrui Gimnazija pateikia mokinių sąrašą, kurių tėvai (globėjai/rūpintojai) dirba gimnazijoje. Mokslo metų eigoje Gimnazija minėtą sąrašą tikslina.

 14. Dėl Atlyginimo sumažinimo ar atleidimo kiekvienų mokslo metų pusmečių pradžioje *(iki rugsėjo 20 d. ir iki vasario 20 d.)* tėvai (globėjai/rūpintojai) į Gimnazijos raštinę arba klasių auklėtojoms pristato:

 - nustatytos formos prašymą (priedas Nr. 1), prašyme turi būti nurodoma, kokiais būdais mokinio šeima galėtų prisidėti prie Gimnazijos bendruomenės gerovės kūrimo (žr. 7.3 p.);

 - pažymą apie šeimos sudėtį;

 - pažymas apie mokinio tėvų (globėjų/rūpintojų) pajamas už tris paskutinius mėnesius;

 - jeigu tėvai bedarbiai – pažymas iš Valstybinio socialinio draudimo fondo valdybos (Sodros) arba pažymą apie užsiregistravimą darbo biržoje;

 - pažymas apie gaunamas pašalpas;

 - kitus reikalingus dokumentus.

 Prie minėtų dokumentų pridedama auklėtojos pažyma apie mokinio akademinius pasiekimus (pagrindinių dalykų – matematikos, lietuvių k., I ir II užsienio kalbos, istorijos, fizikos, chemijos, biologijos), išskyrus 1-4 klasių ir 5 kl. I pusmetyje besimokančius mokinius.

 **Priimami tik tvarkingai pateikti visi dokumentai.**

15. Lengvatos dydis nustatomas individualiai išanalizavus pateiktus dokumentus ir / arba per pokalbį lankantis šeimose aptarus šeimos finansines galimybes. Suteikiant lengvatą ar visiškai atleidžiant nuo Atlyginimo be priežasčių, nurodytų šios tvarkos 10 punkte, atsižvelgiama į:

 15.1. rekomendaciją, kurią parašo šeimą lankantys asmenys (klasės auklėtojas ir tėvų komiteto narys) (priedas Nr. 2);

 15.2. mokinio akademinius pasiekimus (pusmečių įvertinimus) ir elgesį gimnazijoje;

16. Suteikta lengvata gali būti prarasta:

16.1. pusmečio pažymių vidurkis yra mažiau nei 7,5 balai;

16.2. nesilaikė Gimnazijos vidaus tvarkos taisyklių;

16.3. kitaip pažeidė Gimnazijoje nustatytą tvarką.

17. Informacija tėvams apie suteiktą lengvatą pranešama elektroniniame dienyne.

18. Lengvatos teikiamos pusmečiui, išskirtiniais atvejais Atleidimo už ugdymą komisiją gali nuspręsti suteikti lengvatą ne ilgiau kaip vieneriems mokslo metams. Pasikeitus šeimos finansinei situacijai, tėvai (globėjai/rūpintojai) privalo informuoti Gimnaziją.

19. Tėvų išvykimas dirbti į užsienį, užsiregistravimas darbo biržoje, nemokamo maitinimo gavimas nėra pakankama priežastis būti atleistiems nuo Atlyginimo.

20. Direktoriaus įsakymu Atlyginimo už ugdymą lengvata gali būti suteikta ypatingais atvejais:

 20.1. mirus tėvui/mamai/globėjui/globėjai;

 20.2. mokinys nelanko mokyklos ilgiau nei 1 mėn. dėl ligos ar traumos (pateikiama gydytojo pažyma). Jei mokiniui skirtas mokymas namuose, lengvata netaikoma.

**V. SANKCIJOS**

21. Tvarkos 5 punkte numatytu laiku nesumokėjus Mokesčio ilgiau nei 5 mėnesius ir raštu neinformavus apie priežastis, svarstoma mokinio tolimesnio mokymosi galimybė Gimnazijoje.

**VI. ATSISKAITYMAS ATLYGINIMO UŽ UGDYMĄ PANAUDOJIMĄ**

22. Už Atlyginimo panaudojimą, baigiantis vieneriems mokslo metams, VšĮ Marijonų akademinis dvasinio ugdymo centras atsiskaito visuotiniame tėvų susirinkime.

**VII. ATLYGINIMO UŽ UGDYMĄ KEITIMO TVARKA**

23. Atlyginimo už ugdymą komisija turi teisę siūlyti Gimnazijos direktoriui Atlyginimo už ugdymą tvarką pakeisti arba papildyti.

24. Tvarka ir prašymo forma – gimnazijos internetinėje svetainėje [www.mmgimnazija.lt](http://www.mmgimnazija.lt/).

 \* Jeigu pajamos vienam šeimos nariui per mėnesį mažesnės negu 153 EUR, o išskirtiniais atvejais (kai šeimoje auga trys ir daugiau mokyklinio amžiaus vaikų, kai šeima turi nenumatytų išlaidų nelaimės, šeimos nario invalidumo ar sunkios ligos atveju – 203 EUR per mėnesį vienam šeimos nariui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_